Η **Καταζίνα Άννα Λουμπνάουερ** (πολωνικά: Katarzyna Anna Lubnauer, το γένος **Λιμπούντζις** [Libudzisz]) (24 Ιουλίου 1969) είναι Πολωνή πολιτικός, φεμινίστρια, μαθηματικός και ακαδημαϊκή εκπαιδευτικός. Είναι μέλος του πολωνικού κοινοβουλίου και πρώην ηγέτης του φιλελεύθερου πολιτικού κόμματος Σύγχρονο (*.Nowoczesna*).

Πρώιμη ζωή και εκπαίδευση
-------------------------

Η Καταζίνα Λιμπούντζις γεννήθηκε στις 24 Ιουλίου 1969 στο Λοτζ της Πολωνίας. Η μητέρα της ήταν η Ζντζισουάβα, καθηγήτρια μικροβιολογίας και ο πατέρας της ο Γέζι, χημικός. Η οικογένειά της ζούσε στο Λοτζ από το δεύτερο μισό του 19ου αιώνα. Αποφοίτησε από το 3ο Λύκειο του Λοτζ «Ταντέους Κοστσιούσκο» (πολωνικά: *III Liceum Ogólnokształcące im.* *Tadeusza Kościuszki w Łodzi*), καθώς και από το Πανεπιστήμιο του Λοτζ. Εργάστηκε για λίγο ως δασκάλα, πριν αποφασίσει να συνεχίσει τις σπουδές της στο Πανεπιστήμιο του Λοτζ, όπου έγινε λέκτορας στη Μαθηματική Σχολή. Απέκτησε το διδακτορικό της στα μαθηματικά το 2001, μετά την εκπόνηση της διδακτορικής της διατριβής με τίτλο *Οριακά θεωρήματα στην κβαντική πιθανότητα*. Αργότερα ανέλαβε τη θέση της επίκουρης καθηγήτριας στο Τμήμα Θεωρίας Πιθανοτήτων και Στατιστικής.

Πολιτική καριέρα
----------------

Το 1993 εργάστηκε για τη Δημοκρατική Ένωση και το 1994 για την Ένωση Ελευθερίας, όπου ήταν μία από τις ντόπιες ηγέτιδες του κόμματος στο Λοτζ. Μεταξύ 1998 και 2002, ήταν μέλος του δημοτικού συμβουλίου του Λοτζ. Το 2001, ήταν μία από τις υποψήφιες για επικεφαλής της Ένωσης Ελευθερίας στο Λοτζ. Ήταν μέλος του τελευταίου Γενικού Συμβουλίου της Ένωσης Ελευθερίας και το 2005 ήταν μια από τους ηγέτες του πρόσφατα αναμορφωμένου Δημοκρατικού Κόμματος – demokraci.pl. Ήταν ανεπιτυχώς υποψήφια για εκλογή στο Σέιμ το 2001 και το 2005.

Δημοσίευσε άρθρα στο περιοδικό *Liberté!* και ήταν μία από τους διοργανωτές του Φεστιβάλ Επιστήμης, Τεχνολογίας και Τεχνών στο Λοτζ. Το 2015, μαζί με τον Λέσεκ Γιαζντζέφσκι, ήταν μία από τους εμπνευστές της εκστρατείας *Κοσμικό Σχολείο*, η οποία στόχευε στη μείωση της κρατικής χρηματοδότησης για τα μαθήματα θρησκευτικής εκπαίδευσης σε δημόσια σχολεία σε όλη την Πολωνία.

Κατά τη διάρκεια των πολωνικών κοινοβουλευτικών εκλογών το 2015, ως υποψήφια του πολιτικού κόμματος Σύγχρονο, κέρδισε μια έδρα στο Σέιμ, προερχόμενη από την πρώτη θέση στον εκλογικό κατάλογο του κόμματος στην εκλογική περιφέρεια του Λοτζ. Έλαβε συνολικά 18.549 ψήφους. Το 2016 διορίστηκε αντιπρόεδρος του κόμματος και από τον Ιανουάριο έως τον Μάιο του 2017 ήταν η εκπρόσωπός του. Τον Απρίλιο του ίδιου έτους, ανέλαβε επίσης τη θέση της προέδρου της κοινοβουλευτικής ομάδας του Σύγχρονου κόμματος. Στις 25 Νοεμβρίου 2017, κατά τη διάρκεια του συνεδρίου του κόμματος στη Βαρσοβία, εξελέγη ηγέτης του Σύγχρονου κόμματος, νικώντας σε στενή ψηφοφορία τον αρχικό ιδρυτή του, Ρίσαρντ Πέτρου. Στις 9 Ιανουαρίου 2018, αντικαταστάθηκε από την Καμίλα Γκάσιουκ-Πιχόβιτς ως πρόεδρος της κοινοβουλευτικής ομάδας του Σύγχρονου κόμματος. Το Νοέμβριο του 2019, παραιτήθηκε από αρχηγός του κόμματος και αντικαταστάθηκε από τον Άνταμ Σουάπκα.

Προσωπική ζωή
-------------

Το 1991 παντρεύτηκε τον Μάτσεϊ Λουμπνάουερ, έναν οικονομολόγο, με τον οποίο έχει μια κόρη που ονομάζεται Άννα. Έχει δηλώσει δημόσια ότι είναι άθεη.

Παραπομπές
----------

1. 1 2  katalog.bip.ipn.gov.pl/informacje/151431.
2. ↑  www.iknowpolitics.org/en/learn/interviews/katarzyna-lubnauer.
3. ↑  Ανακτήθηκε στις 12  Σεπτεμβρίου 2021.
4. ↑  «Wszyscy posłowie». Ανακτήθηκε στις 15  Δεκεμβρίου 2022.
5. ↑  «Nowoczesna».. Ανακτήθηκε στις 13 January 2018.
6. ↑  «Katarzyna Lubnauer».. Ανακτήθηκε στις 13 January 2018.
7. ↑  «dr Katarzyna Anna Lubnauer».. Ανακτήθηκε στις 13 January 2018.
8. ↑  «Katarzyna Lubnauer».. Ανακτήθηκε στις 13 January 2018. [*νεκρός σύνδεσμος*]
9. ↑  «Świecka szkoła – obywatelska inicjatywa ustawodawcza». Αρχειοθετήθηκε από το πρωτότυπο στις 16 December 2017.. Ανακτήθηκε στις 13 January 2018.
10. ↑  «New leader for Polish opposition party». Αρχειοθετήθηκε από το πρωτότυπο στις 14 January 2018.. Ανακτήθηκε στις 13 January 2018.
11. ↑  «Polish opposition party elects new female leader».. Ανακτήθηκε στις 13 January 2018.
12. ↑  «Gasiuk-Pihowicz nową szefową klubu Nowoczesnej».. Ανακτήθηκε στις 13 January 2018.
13. ↑  «Katarzyna Lubnauer rezygnuje z funkcji przewodniczącej Nowoczesnej».. Ανακτήθηκε στις 25 November 2019.
14. ↑  «Katarzyna Lubnauer: byłam niewolnicą Moniki Olejnik».. Ανακτήθηκε στις 13 January 2018.
15. ↑  «Katarzyna Lubnauer - doktor matematyki i specjalistka od żeglarstwa» (στα Πολωνικά). 16 Μαρτίου 2018. Ανακτήθηκε στις 4 Μαΐου 2022.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 315703450

 |

 |